**ZAPISNIK**

**od 21. rujna 2023**.

sa 16. sjednice Općinskog vijeća Općine Gornja Rijeka održane u vijećnici Općine Gornja Rijeka, Gornja Rijeka, Trg Sidonije Rubido Erdödy 3.

Sjednica je sazvana sazivom KLASA: 024-02/23-01/06, URBROJ: 2137-25-23-1 od 15. rujna 2023. godine.

PRISUTNI:

Članovi Općinskog vijeća:

1. Stjepan Borjan, predsjednik,
2. Vesna Nemčić,
3. Franjo Šturbek,
4. Valent Šatvar,
5. Mario Antolić,
6. Tomislav Švogor.

ODSUTNI:

1. Dario Nemčić,
2. Jadranko Jambrec,
3. Martin Nakani.

Ostali prisutni:

1. Darko Fištrović, općinski načelnik Općine Gornja Rijeka,
2. Andreja Bogdan, pročelnica Jedinstvenog upravnog odjela općine Gornja Rijeka, koja vodi zapisnik.

Sjednicu je u 18,00 sati otvorio predsjednik Općinskog vijeća Stjepan Borjan.

Prije usvajanja zapisnika obavještavam vas da je Odbor za financije i proračun održao svoju 9. sjednicu te jednoglasno usvojio sve prijedloge današnjih točki koji se odnose na polugodišnje izvršenje proračuna Općine Gornja Rijeka za 2023. godinu.

Prije utvrđivanja Dnevnog reda razmatramo zapisnik s 15. sjednice Općinskog vijeća Općine Gornja Rijeka. Ima li netko primjedbi.

Nakon toga Zapisnik s 15. sjednice Općinskog vijeća Općine Gornja Rijeka usvojen je jednoglasno sa 6 glasova „ZA“.

Predsjednik Općinskog vijeća Općine Gornja Rijeka predložio je slijedeći

**DNEVNI RED**

1. Donošenje Zaključka o davanju suglasnosti na prijedlog Polugodišnjeg izvještaja o izvršenju Financijskog plana Općinske knjižnice Sidonije Rubido Erdody za 2023. godinu,
2. Donošenje Polugodišnjeg izvještaja o izvršenju Proračuna Općine Gornja Rijeka za 2023. godinu,
3. Donošenje Odluke o pripadnosti lokalnoj akcijskoj grupi PRIGORJE-ZAGORJE LAG-u PRIZAG,
4. Donošenje Odluke o koeficijentima za obračun plaće radnika u Dječjem vrtiću Mali medo,
5. Donošenje Odluke o plaći, naknadi za rad i drugim pravima općinskog načelnika Općine Gornja Rijeka,
6. Donošenje Odluke o koeficijentima za obračun plaće službenika u Jedinstvenom upravnom odjelu Općine Gornja Rijeka,
7. Donošenje Zaključka o usvajanju Izvješća o radu općinskog načelnika Općine Gornja Rijeka za razdoblje od 1. siječnja do 30. lipnja 2023. godine,
8. Donošenje Odluke o izmjenama Odluke o zakupu i kupoprodaji poslovnoga prostora u vlasništvu Općine Gornja Rijeka,
9. Donošenje Odluke o izmjeni Odluke o komunalnom doprinosu na području Općine Gornja Rijeka,
10. Donošenje Odluke o potpisivanju Sporazuma o sufinanciranju poslova obnove zemljišne knjige za k.o. Gornja Rijeka Nova,
11. Donošenje Odluke o usvajanju Izvješća o provedbi plana upravljanja imovinom u vlasništvu Općine Gornja Rijeka za 2022. godinu,
12. Pitanja i prijedlozi.

Nakon toga Općinsko vijeće Općine Gornja Rijeka je jednoglasno s 6 glasova „ZA“ prihvatilo dnevni red.

**Točka 1.**

**Predsjednik:** Pod ovom točkom Dnevnog reda imamo donošenje Zaključka o davanju suglasnosti na prijedlog Polugodišnjeg izvještaja o izvršenju Financijskog plana Općinske knjižnice Sidonije Rubido Erdody za 2023. godinu. Za uvodno pojašnjenje bih molio općinskog načelnika.

**Darko Fištrović:** Iako je naša knjižnica u postupku zatvaranja još uvijek moramo voditi sve financijske dokumente. Danas sam razgovarao s ravnateljicom Gradske knjižnice oko organizacije transporta preostalih knjiga u Križevce, a Andreja je ponovno slala svu dokumentaciju koju smo uputili u ministarstvo jer knjižnično vijeće ima novog predsjednika. Iz matične službe Koprivnica su ga upoznali s čitavom procedurom i nadamo se da će do kraja godine postupak zatvaranja biti gotov. Financijski izvještaj se odnosi uglavnom na vođenje računa.

**Predsjednik:** Otvaram raspravu po ovoj točki. Budući da nema pitanja, dajem ovu točku na glasovanje.

Nakon toga Općinsko vijeće Općine Gornja Rijeka je jednoglasno sa 6 glasova „ZA“ donijelo

**ZAKLJUČAK**

**o davanju suglasnosti na prijedlog Polugodišnjeg izvještaja o izvršenju Financijskog plana Općinske knjižnice Sidonije Rubido Erdody za 2023. godinu**

Zaključak se prilaže ovom zapisniku i čini njegov sastavni dio

**Točka 2.**

**Predsjednik:** Pod ovom točkom imamo donošenje Polugodišnjeg izvještaja o izvršenju Proračuna Općine Gornja Rijeka za 2023. godinu. Za uvodno pojašnjenje bih molio općinskog načelnika.

**Darko Fištrović:** Kao što ste vidjeli u materijalima izvršenje proračuna je nekih 30% što je uobičajeno jer se prvo polugodište uglavnom odnosi na javljanje na natječaje i planiranje, dok je veća realizacija u drugom polugodištu. Od natječaja na koje smo se javili na svima smo prošli osim za svlačionice i većina projekata je trenutno u fazi realizacije. Ako imate koje konkretno pitanje po izvršenju pojedine stavke polugodišnjeg izvješća pitajte pa ćemo obrazložiti.

**Predsjednik:** Otvaram raspravu. Kako nema pitanja, dajem ovu točku na glasovanje.

Nakon toga Općinsko vijeće Općine Gornja Rijeka je jednoglasno sa 6 glasova „ZA“ donijelo

**POLUGODIŠNJI IZVJEŠTAJ**

**o izvršenju Proračuna Općine Gornja Rijeka za 2023. godinu**

Polugodišnji izvještaj se prilaže ovom zapisniku i čini njegov sastavni dio

**Točka 3.**

**Predsjednik:** Pod ovom točkom imamo donošenje Odluke o pripadnosti lokalnoj akcijskoj grupi PRIGORJE-ZAGORJE LAG-u PRIZAG. Za pojašnjenje bih molio općinskog načelnika.

**Darko Fištrović:** Kada je općina pristupala LAG-u to je bilo na temelju odluke načelnika. Sada je potrebna odluka predstavničkog tijela i sve općine i grad Novi Marof moraju na svojim vijećima donijeti ovu odluku da bi se LAG mogao javiti na daljnje natječaje.

**Predsjednik:** Otvaram raspravu.

**Vesna Nemčić:** Da li općina plaća članarinu LAG-u i ima li kakve koristi od članstva?

**Darko Fištrović:** Plaća članarinu, mislim oko 10 tisuća kuna godišnje svaka općina, a grad nešto više. Koristi sada ima, LAG raspisuje natječaje, obnovljen je dom u Kolarcu, prošao je dom Pofuki.

**Franjo Šturbek:** Tko je u upravi LAG-a?

**Darko Fištrović:** Ispred općine sam ja.

**Franjo Šturbek:** Kakva je suradnja s ostalim općinama, ima li zajedničkih projekata? Kada se LAG osnivao to je bilo zamišljeno da se ostvaruju zajedničke projekte.

**Darko Fištrović:** Nažalost za sada nema zajedničkih projekata, načelni je dogovor da na svaku općinu otpada isti iznos sredstava.

**Franjo Šturbek:** Predsjednik LAG-a da li je na mandat i da li profesionalno obavlja dužnost?

**Darko Fištrović:** Predsjednica je Nevenka Benjak, mandat joj traje četiri godine i volonter je. Do sada je voditelj LAG-a bio Kruno Đurec no dao je otkaz te je u postupku zapošljavanje zamjene za njega. Također tamo radi još jedna djelatnica.

**Predsjednik:** Ima li još pitanja. Kako više nema pitanja, dajem ovu točku na glasovanje.

Nakon toga Općinsko vijeće Općine Gornja Rijeka je jednoglasno sa 6 glasova „ZA“ donijelo

**ODLUKU**

**o pripadnosti lokalnoj akcijskoj grupi PRIGORJE-ZAGORJE LAG-u PRIZAG**

Odluka se prilaže ovom zapisniku i čini njegov sastavni dio

**Točka 4.**

**Predsjednik:** Pod ovom točkom imamo donošenje Odluke o koeficijentima za obračun plaće radnika u Dječjem vrtiću Mali medo. Za pojašnjenje bih molio općinskog načelnika.

**Darko Fištrović:** Svi znate problematiku vrtića, ljudi odlaze dalje i uvjetuju veće plaće.Prijedlog je povećanje plaća svim odgajateljima za oko 500 kuna. Odgajatelji su neki otišli, raspisan je natječaj za nove. Natječaj je i za ravnatelja i s kim sam god razgovarao ispod 1500 eura osnovne plaće nitko ne želi. Jučer je ponovno raspisan natječaj za ravnatelja i mislim da će se jedna osoba ovaj put javiti, osoba ima iskustvo i ispunjava sve uvjete i pristala bi na ovu predloženu plaću. Nadamo se da će se javiti i početi početkom listopada raditi.

**Valent Šatvar:** Sadašnja ravnateljica je otišla.

**Darko Fištrović:** Da, otišla je na drugo radno mjesto. Nakon toga je bila vršiteljica dužnosti Helena koja se preselila u Blaževdol i našla posao u Sesvetama koji joj je bliže. Razgovarao sam s nekim odgajateljima koji imaju deset tisuća kuna plaće kao odgajatelji. Nam je to puno i mi to ne možemo plaćati. Nadam se da će sada ova nova mjera Vlade olakšati.

**Mario Antolić:** Mora se dignuti. Znate sami po sebi.

**Stjepan Borjan:** Da li je ta nova mjera Vlade na snazi i koliko će država plaćati.

**Darko Fištrović:** Još nije na snazi, a koliko će plaćati još se ne zna.

**Andreja Bogdan:** Bio je prijedlog da ide ovisno o stupnju razvijenosti jedinice, broju djece i nekoj prosječnoj cijeni no još nije ništa službeno doneseno.

**Vesna Nemčić:** Da li su se sve plaće povećale?

**Darko Fištrović:** Da, svima su povećani koeficijenti u prosjeku od 15-20%.

**Mario Antolić:** Ako se želi zadržati ljude treba ih i adekvatno platiti.

**Darko Fištrović:** Na nivou države fali trenutno 2500 odgajatelja i još par godina dok se ne odškoluje novi kadar biti će problem jer se jako puno vrtića u kratkom roku otvorilo. Ako vrtić nema ravnatelja kada dođe inspekcija ide odmah kazna. Svi znate priču za bivšu ravnateljicu, dobro je da je sama dala otkaz jer nije bila za to. Sada radi kao odgajatelj i dobro joj je.

**Stjepan Borjan:** Njezini postupci, tko će odgovarati za to.

**Darko Fištrović:** Vrtić je platio jednu kaznu i ona kao odgovorna osoba. Sad još ide sud pa ćemo vidjeti.

**Valent Šatvar:** Ljudi se moraju platiti ako ih želiš imati.

**Predsjednik:** Ima li još pitanja? Kako više nema pitanja, dajem ovu točku na glasovanje.

Nakon toga Općinsko vijeće Općine Gornja Rijeka je jednoglasno sa 6 glasova „ZA“ donijelo

**ODLUKU**

**o koeficijentima za obračun plaće radnika u Dječjem vrtiću Mali medo**

Odluka se prilaže ovom zapisniku i čini njegov sastavni dio

**Točka 5.**

**Predsjednik:** Pod ovom točkom imamo donošenje Odluke o plaći, naknadi za rad i drugim pravima općinskog načelnika Općine Gornja Rijeka. Za pojašnjenje bih molio općinskog načelnika.

**Darko Fištrović:** Za svoj rad u općini dobivam iznos od 587 eura i od toga si plaćam doprinose i mislim da se treba povećati.

**Predsjednik:** Otvaram raspravu.

**Franjo Šturbek:** Kada sam ja nekada rekao da se rad načelnika adekvatno treba platiti svi su bili protiv i smatrali da bi netko trebao raditi besplatno. Sad su se mišljenja promijenila.

**Vesna Nemčić:** Koliko tebi ispada povećanje?

**Mario Antolić:** To zanima i mene.

**Darko Fištrović:** Iskreno ne znam u cent, možemo izračunati.

**Andreja Bogdan:** Predloženi volonterski bruto iznos je 1.099,00 eura, neto to ispada oko sedamsto i nešto eura, ako želite idem napraviti točan izračun.

**Vesna Nemčić:** Na dnevnom redu je povećanje plaće načelniku i mislim da nam se treba dati izračun da znamo za što smo glasali.

**Darko Fištrović:** Slažem se, u materijalima vam je dan iznos i osnovica, mogu vam sad napraviti točan izračun u cent.

**Mario Antolić:** koje ti imaš radno vrijeme.

**Darko Fištrović:** Nažalost nemam radnog vremena.

**Predsjednik:** Naknada sada ide s petsto i nešto na sedamsto i nešto eura.

**Vesna Nemčić:** Oko 800 eura izađe.

**Darko Fištrović:** Tako je, no moram napomenuti da nemam ni jedan putni nalog u zadnjih par godina, sve idem sa svojim autom, od reprezentacije također nikakav trošak.

**Andreja Bogdan:** Putne naloge načelnik ne piše.

**Darko Fištrović:** To je moja greška, idem i zaboravim.

**Predsjednik:** Ima li još pitanja? Kako više nema pitanja, dajem ovu točku na glasovanje.

Nakon toga Općinsko vijeće Općine Gornja Rijeka je jednoglasno sa 6 glasova „ZA“ donijelo

**ODLUKU**

**o plaći, naknadi za rad i drugim pravima općinskog načelnika Općine Gornja Rijeka**

Odluka se prilaže ovom zapisniku i čini njegov sastavni dio

**Točka 6.**

**Predsjednik:** Pod ovom točkom imamo donošenje Odluke o koeficijentima za obračun plaće službenika u Jedinstvenom upravnom odjelu Općine Gornja Rijeka. Za pojašnjenje bih molio općinskog načelnika.

**Darko Fištrović:** Svima se digla plaća i posložili smo to da ne mogu u vrtiću imati veću plaću nego u općini, a u općini se odrađiva sav posao za vrtić.

**Vesna Nemčić:** Koliko je povećanje za službenike u općini.

**Andreja Bogdan:** Za pročelnika 12%, za računovodstvenoga 14%, a za komunalnog redara je prije bila srednja stručna sprema, a sada je viša stručna sprema pa to ispada više.

**Vesna Nemčić:** Sada će se lakše naći komunalni redar.

**Darko Fištrović:** Ide se i na puno radno vrijeme i plaća je veća, na pola radnog vremena se nije želio nitko javiti. Drugi tjedan ide natječaj.

**Mario Antolić:** nemam ništa protiv povećanja načelniku i ovom upravnom odjelu, ali najmanje povećanje imaju ljudi koji rade. Ne kažem da vi ne radite, ali radnicima na terenu se najmanje povećavaju plaće.

**Andreja Bogdan:** Mislim da nisi u pravu, ti kao radnik na terenu imaš sigurno jedan i pola put veću plaću od mene.

**Franjo Šturbek:** Mislim da je to krivo razmišljanje da službenici imaju velike plaće, znam iz iskustva kćeri koja je isto službenik.

**Andreja Bogdan:** Plaća mog radnog mjesta je do sada iznosila neto 993 eura, sada je predloženo povećanje na 1133 eura plus staž. Tako da ne mislite da su to neke velike cifre.

**Franjo Šturbek:** Danas jedan majstor zaradi tu plaću za par dana.

**Mario Antolić:** Danas ima puno ekonomista i svi bi išli u službenike.

**Franjo Šturbek:** Danas je došlo vrijeme da nitko neće ići raditi u državnu službu jer su plaće male.

**Predsjednik:** Ima li još pitanja? Kako više nema pitanja, dajem ovu točku na glasovanje.

Nakon toga Općinsko vijeće Općine Gornja Rijeka je jednoglasno sa 6 glasova „ZA“ donijelo

**ODLUKU**

**o koeficijentima za obračun plaće službenika u Jedinstvenom upravnom odjelu**

**Općine Gornja Rijeka**

Odluka se prilaže ovom zapisniku i čini njegov sastavni dio

**Točka 7.**

**Predsjednik:** Pod ovom točkom imamo donošenje Zaključka o usvajanju Izvješća o radu općinskog načelnika Općine Gornja Rijeka za razdoblje od 1. siječnja do 30. lipnja 2023. godine. Za pojašnjenje bih molio općinskog načelnika.

**Darko Fištrović:** Već sam prije rekao da smo u prvoj polovici godine se prvenstveno javljali na natječaje i sve smo prošli osim za izgradnju svlačionica za nogometni klub.

**Vesna Nemčić:** Najbitnije nije prošlo.

**Darko Fištrović:** Projekti koji su prošli su bili mali, neka uređenja igrališta i slično. Nisu financirali velike kapitalne projekte. Sada ćemo ići po fazama sami.

**Mario Antolić:** Općina je dala novac za žljebove u Dropkovcu?

**Darko Fištrović:** Da, Župa je podnesla zahtjev i odobreno je 10 tisuća kuna.

**Mario Antolić:** Bilo bi dobro da župnik to naglasi da je općina dala.

**Predsjednik:** Ima li pitanja? Kako nema pitanja, dajem ovu točku na glasovanje.

Nakon toga Općinsko vijeće Općine Gornja Rijeka je jednoglasno sa 6 glasova „ZA“ donijelo

**ZAKLJUČAK**

**o usvajanju Izvješća o radu općinskog načelnika Općine Gornja Rijeka za razdoblje od**

1. **siječnja do 30. lipnja 2023. godine**

Zaključak se prilaže ovom zapisniku i čini njegov sastavni dio

**Točka 8.**

**Predsjednik:** Pod ovom točkom imamo donošenje Odluke o izmjenama Odluke o zakupu i kupoprodaji poslovnoga prostora u vlasništvu Općine Gornja Rijeka. Za pojašnjenje bih molio općinskog načelnika.

**Darko Fištrović:** Radi se o izmjeni početne cijene zakupnine za općinske prostore iz kuna u eure. Malo smo podignuli početni iznos zakupnine jer su dosadašnji početni iznosi zakupnine bili stvarno niski. Postojeći ugovori će ostati kako su bili i do sada do njihovog isteka. Krajem godine se ističu ugovori za prostore gdje je ljekarna i telekom pa to trebamo provesti natječaj.

**Predsjednik:** Ima li još pitanja? Kako više nema pitanja, dajem ovu točku na glasovanje.

Nakon toga Općinsko vijeće Općine Gornja Rijeka je jednoglasno sa 6 glasova „ZA“ donijelo

**ODLUKU**

**o izmjenama Odluke o zakupu i kupoprodaji poslovnoga prostora u vlasništvu**

**Općine Gornja Rijeka**

Odluka se prilaže ovom zapisniku i čini njegov sastavni dio

**Točka 9.**

**Predsjednik:** Pod ovom točkom imamo donošenje Odluke o izmjeni Odluke o komunalnom doprinosu na području Općine Gornja Rijeka. Za pojašnjenje bih molio općinskog načelnika.

**Darko Fištrović:** Pod ovom točkom se također radi o izmjeni cijene iz kune u eure. Komunalni doprinos se plaća prilikom izgradnje kuće ili ozakonjenja nekretnine i on je kod nas bio stvarno nizak. Malo smo ispitalo općine u okruženju i predlaže se iznos od 1 eura po kubiku što također nije puno.

**Predsjednik:** Otvaram raspravu.

**Vesna Nemčić:** U postotku je to dosta veliko povećanje.

**Darko Fištrović:** U postotku je no još uvijek je to mali iznos koji će građeni plaćati.

**Predsjednik:** Slažem se, iznos koji smo do sada imali je bio stvarno mali. Ima li još pitanja? Kako više nema pitanja, dajem ovu točku na glasovanje.

Nakon toga Općinsko vijeće Općine Gornja Rijeka je jednoglasno sa 6 glasova „ZA“ donijelo

**ODLUKU**

**o izmjeni Odluke o komunalnom doprinosu na području Općine Gornja Rijeka**

Odluka se prilaže ovom zapisniku i čini njegov sastavni dio

**Točka 10.**

**Predsjednik:** Pod ovom točkom imamo donošenje Odluke o potpisivanju Sporazuma o sufinanciranju poslova obnove zemljišne knjige za k.o. Gornja Rijeka Nova. Za pojašnjenje bih molio općinskog načelnika.

**Darko Fištrović:** Sud neće početi raditi dok im ne platimo materijalne troškove. Bio sam na nekoliko sastanaka u Zagrebu gdje je dogovoreno da platimo poštu i papir no predstavnici suda su opet došli prošli tjedan sa prijedlogom ovog sporazuma po kojem traže da im u ovoj godini platimo 5 tisuća eura, odnosno ukupno 22 tisuće kroz razdoblje od 3 godine. Također je dogovoreno da će se naći neki djelatnik koji će Rekli su da će početi s radom i u narednim godinama plaćati djelatnike koji će raditi prekovremeno, no da bez plaćanja neće početi rad.

**Predsjednik:** Godinu dana već stagniramo i oni ne žele početi raditi ako im se ne plati i nakraju ćemo im ipak platiti i još je potrebno tri godine da završe.

**Darko Fištrović:** Tako su rekli.

Predsjednik: Gdje će raditi?

**Darko Fištrović:** U Križevcima.

**Vesna Nemčić:** Zašto se mijenja naziv katastarske općine?

**Darko Fištrović:** Svugdje gdje je bila katastarska izmjera formiraju se nove katastarske općine koje dobivaju još naziv Nova i u njih idu novi brojevi čestica.

**Valent Šatvar:** Mi još imamo i druge katastarske općine.

**Darko Fištrović:** Da, zahtjev je podnesen no to se neće najvjerojatnije pokrenuti prije nego se ova završi. Te sve tri su manje nego ova pa bi to trebalo ići brže.

Predsjednik: Prijedlog je ovakav, ako netko ima nešto drugačije neka predloži.

**Mario Antolić:** Mislim da ga moramo prihvatiti jer će i dalje sve stajati.

**Predsjednik:** Mislim da je tako.

**Predsjednik:** Ima li pitanja? Kako nema pitanja, dajem ovu točku na glasovanje.

Nakon toga Općinsko vijeće Općine Gornja Rijeka je jednoglasno sa 6 glasova „ZA“ donijelo

**ODLUKU**

**o potpisivanju Sporazuma o sufinanciranju poslova obnove zemljišne knjige za**

**k.o. Gornja Rijeka Nova**

Odluka se prilaže ovom zapisniku i čini njegov sastavni dio

**Točka 11.**

**Predsjednik:** Pod ovom točkom imamo donošenje Odluke o usvajanju Izvješća o provedbi plana upravljanja imovinom u vlasništvu Općine Gornja Rijeka za 2022. godinu. Za pojašnjenje bih molio općinskog načelnika.

**Darko Fištrović:** U materijalima ste dobili izvješće, vidite da stalno upisujemo nove čestice kako što sredimo. Ako ima tko konkretno pitanje pitajte.

**Predsjednik:** U imovini je naveden i Društveni dom u Pofukima i igralište koji su u vlasništvu općine te želim da se zapisnički konstatira da susjedni navedene nekretnine Hulec Katica, Hulec Štefica i Hulec Stjepan konstantno oštećuju imovinu društvenog doma. Neki dan su porušili drveće i nabacali ga preko ograde, strgali su žicu i pukla su dva stupa. Da li se može nešto poduzeti. Pilili su vrbe i nabacali cijeli kup vrbi pored igrališta i sve nabacali na postavljenu ogradu.

**Darko Fištrović:** Što im niste rekli da to ne rade.

**Predsjednik:** S njima nema razgovora, oni odmah ulaze u sukob.

**Franjo Šturbek:** Treba ih tužiti za smetanje posjeda.

**Darko Fištrović:** Razgovarati ću ja s njima da to poprave, a ako ne žele jedino ih možemo privatno tužiti.

**Predsjednik:** Slažem se, iznos koji smo do sada imali je bio stvarno mali. Ima li još pitanja? Kako više nema pitanja, dajem ovu točku na glasovanje.

Nakon toga Općinsko vijeće Općine Gornja Rijeka je jednoglasno sa 6 glasova „ZA“ donijelo

**ODLUKU**

**o usvajanju Izvješća o provedbi plana upravljanja imovinom u vlasništvu Općine Gornja Rijeka za 2022. godinu**

Odluka se prilaže ovom zapisniku i čini njegov sastavni dio

**Točka 12.**

**Darko Fištrović:** Od aktivnosti koje trenutno provodimo aktualni su izvođenje radova na Malom Kalniku. Radove izvodi naše komunalno poduzeće, započeli su čišćenjem pristupnih puteva nakon čega će doći arheolog Amelio i odrediti koje su daljnje radnje što se treba napraviti. Pri kraju je sanacija potpornog zida, sutra kreće asfaltiranje nastavka Radničke ulice.

Natječaj za zapošljavanje komunalnog redara ste čuli da će biti raspisan, moramo raspisati i za računovodstvo jer je Tina dala otkaz, to će biti isto drugi tjedan. Natječaj za ravnatelja vrtića, odgajatelja i zdravstvenog voditelja je objavljen ovaj tjedan.

Traktor je složen, stigao je jučer i najprije idu s traktorom prema Malom Kalniku da izmalčiraju kuda će ići strojem. Od radova komunalci najprije moraju završiti put u Kolarcu koji stoji od proljeća, dva će biti na Malom Kalniku, a dva idu na puteve. Veliki problem je i to što Radnik ne daje kamen, svaki tjedan nam daje malu količinu.

**Mario Antolić:** Kupite od nekog drugog i navozite na deponiju.

**Darko Fištrović:** Ako znaš nekog da prodaje po istim ili nižim cijenama kao i Radnik javi, to bi svakako mogli, jer su ove količine koje dobivamo male.

**Franjo Šturbek:** Da li bi se mogao dogovoriti da nam ostane frezani asfalt s cesta koje rade u okolici.

**Darko Fištrović:** Više ga nedaju, oni ga moraju zbrinuti i poslije skupo prodaju, tako da nema šanse da se to dobije.

**Valent Šatvar:** Asfalt u Fajerovcu je na dijelovima skroz potonuo još od zimskih oštećenja

**Darko Fištrović:** To je županijska cesta, razgovarati ću s ravnateljem da se to sanira.

**Vesna Nemčić:** Pored moje kuće se nalazi zapušteno zemljište kojeg mi moramo kositi.

**Darko Fištrović:** Upoznat sam s tim i tražio tko je vlasnik, vidjeti ću što se da napraviti.

**Franjo Šturbek:** Što se tiče malčiranja čuo sam da se kardan na traktoru ne može izvaditi.

**Darko Fištrović:** Danas su komunalci normalno malčirali i mislim da sve normalno radi.

**Predsjednik:** Općina je davala u najam općinsko zemljište u Pofukima i nitko se nije javio jer je početna cijena bila previsoka. Sada je zemljište zaraslo i mislim da bi trebalo smanjiti početnu cijenu i opet raspisati natječaj.

Mario Antolić: Također tražim da se nešto poduzme, bolje i manja cijena nego da stoji zapušteno.

**Darko Fištrović:** Tražiti ćemo novu procjenu vještaka i ponovno raspisati.

**Predsjednik:** Ima li još kakvih pitanja? Konstatiram da je današnja sjednica Općinskog vijeća Općine Gornja Rijeka završena.

Završeno u 19,10 sati.

**Zapisničar: Predsjednik:**

Andreja Bogdan Stjepan Borjan